To unge mænd fra Aalborg og Hjørring fik natten til lørdag en brat afslutning på deres byture i Aalborg. Ud for Café Stygge i Vesterå løb de nemlig begge to ind i politiet, og de to sammenstød endte ikke godt. Det fortæller vagtchef ved Nordjyllands Politi, Karsten Højrup Kristensen. Den første, en 20-årig mand fra Aalborg, blev anholdt klokken 01.20, da han tydeligt beruset og temmelig aggressivt begyndte at fornærme to civile betjente fra Nordjyllands Politi. - Jeg vil ikke videregive her, hvad den unge mand fik sagt, men lad os bare sige, at han fik kaldt dem for alt muligt forskelligt, siger Karsten Højrup Kristensen. Den 20-årige har fået lov til at sove rusen ud i arresten, og vagtchefen forventer, at han vil blive løsladt i løbet af formiddagen. Det samme ser ud til at blive tilfældet for en 19-årig mand fra Hjørring, som også blev anholdt ud for Café Stygge. Den anholdelse skete klokken 4.34, efter den 19-årige havde forsøgt at blande sig i politiets arbejde med at få dysset noget gadeuro ned. - Han var meget vedholdende og ville ikke lade betjentene være i fred, så han får nok en bøde med for at blande sig i politiets arbejde, siger Karsten Højrup Kristensen.

Referat:
To mænd på henholdsvis 20 og 19 år er blevet anholdt ud for Café Stygge i Vesterå for at fornærme politiet og forstyrre politiets arbejde.